Kærligheden til de tre appelsiner
Kærligheden til de tre appelsiner er en opera med prolog og fire akter af Sergej Prokofjev, der tillige har skrevet librettoen. Prokofjev, der under revolutionen i Rusland ønskede at slå sig ned i USA, blev af den russiske teatermand Vsevolod Mejerkhold gjort opmærksom på Carlo Gozzis skuespil L'amore delle tre melarance (1761) som et emne for en fremtidig opera.
Gozzis skuespil med sin blanding af commedia dell'arte-figurer samt eventyrlige og satiriske elementer faldt i Prokofjevs smag, og han havde operaen færdig 1919.
Dog fandt uropførelsen i Chicago først sted 1921 i en fransk version, L'amour des trois oranges, som Prokofjev havde udarbejdet sammen med sopranen Vera Janacopoulos (1896-1956). Kærligheden til de tre appelsiner er med tiden blevet Sergej Prokofjevs hyppigst opførte opera; særlig kendt er marchen fra 2. akt.
Handlingen udspiller sig i Klør Konges rige, hvor en ung hypokondrisk prins forhekses af den onde Fata Morgana og bliver tvunget til at rejse ud i verden for at finde tre appelsiner, der hver indeholder en prinsesse.